Alamosaurus

Alamosaurus je vyhynutý rod veľkého bylinožravého sauropóda, žijúceho v období vrchnej kriedy (pred približne 70 až 66 Ma) na území dnešných Spojených štátov (Nové Mexiko, Utah a Texas). Jeho jediným druhom je Alamosaurus sanjuanensis.

Opis 
Alamosaurus patril do poslednej veľkej skupiny sauropódov – Titanosauria, ktoré boli úspešné aj koncom kriedy a rozšírené na takmer všetkých kontinentoch (okrem Antarktídy). Podobne ako iní zástupcovia tejto skupiny bol aj on pomerne ťažko stavaný s relatívne krátkym krkom a chvostom. Na rozdiel od mnohých Saltasauridae (ako napr. Saltasaurus) pravdepodobne nedisponoval kosteným brnením pokrývajúcim chrbát. Absencia kosteného brnenia je paradoxná, keďže po jeho boku žil obrovský tyranosaurus, kým obrnení príbuzní žijúci na území dnešnej Južnej Ameriky existovali po boku značne menších dravcov.

Veľkosť 
Predpokladá sa, že Alamosaurus dorastal do dĺžky 15 až 20 metrov, pričom nálezy izolovaných stavcov a kostí končatín, ktoré by mohli patriť tomuto dinosaurovi hovoria o veľkosti porovnateľnej s juhoamerickým rodom Argentinosaurus; Alamosaurus by sa tak stal najväčším nájdeným dinosaurom Severnej Ameriky.

Galéria

Referencie

Pozri aj
 Saltasaurus

Titanosauria
Kriedové dinosaury
Dinosaury zo Severnej Ameriky